Wonder Woman

**Wonder Woman** ch'est eune super-héroïne d'binde à dessin améritchaine créèe pèr William Moulton Marston (dsous ch' pseudonyme d'Charles Moulton), qui aparoait pour l'prumière foés in octobe 1941 dins *[[All Star Comics|All Star Comics #8]]*. Al est, à chole époque, l'eune des prumières super-héroïnes pi demeure l'pus chélèbe d'intre ales.

Dins l'plupart des adaptacions, Wonder Woman ch'est l'princhesse Diana d'eune tribu d'Amazones dont chés origines sont loyées à l'mitologie grèke. Ambassadrice amazone dins note monne, al possède diférints pouvoérs dseurnaturels (l'forche, l'vol ...) inchi eq des cadiaus des dius grecs, conme un lasso magique (qui détecte l'vérité pi provoque eune sinsacion d'brulure in cas d' minsonge) pi des brachelets à l'épreuve des bales. Al foait auchi partie del Ligue d'chés justichiers d'Anmérike.

Marston o voulu foaire ed Wonder Woman un parsonnage féminisse, pi l'plupart d'chés scénarisses qui ont érpris ch' parsonnage, particulièremint cheus d'chés innées 1980 pi suivantes, l'ont erprésintée inchi.

In dehors d'chés bindes à dessins, al est auchi connue pour l'adaptacion télévisuelle d'ses avintures, aveuc Lynda Carter, diffusée à chés Étots-Unis d'1975 à 1979.

Wonder Woman aparoait, dins des séries ed dessins animés adaptant l'univers DC, *[[Ech Plein d'super (série télévisée d'animacion)|Super Friends]]* d'chés innées 1970 pi 1980 et pi *[[Chele Ligue d'chés Justichiers]]* d'chés innées 2000. In l'értrouve égalemint dins chés films ed l'univers chinématografique DC : *[[Batman v Superman: L'Aube del Justiche|Batman v Superman : L'Aube del Justiche]]*, *[[Wonder Woman (film, 2017)|Wonder Woman]]*, *[[Justice League (film)|Justice League]]*, *[[Wonder Woman 1984]]*, *[[Zack Snyder's Justice League]]*, *[[Shazam! L'Rache d'chés Dius]]* et pi *[[The Flash (film)|The Flash]]*.

## Origine dech parsonnage

In 1940, ech psicologue William Moulton Marston est conseiller éditorial pour l'sochiété *[[All-American Publications]]*, dirigée pèr Max Gaines. Lassé ed n'voér eq des super-héros masculins, il crée eune super-héroïne lonmée *Suprema the Wonder Woman*. Max Gaines, intéressé pèr l'concept, accepte l'idée ed Marston qui crée l'série dsous ch' nom d'pleume *Charles Moulton* (combinaison d'sin 2e nom pi d'chelui ed Max Gaines). Bin eq Marston porte intièremint l'responsabilité del créachon, ech responsabe éditorial Sheldon Mayer apporte s'pière et pi convainc l'auteu ed n'garder eq l'sgonde partie dech nom. Ech dessin est confié à H. G. Peter, artisse espériminté, qui réalisero presque toutes chés avintures ed l'héroïne dousqu'in 1958.

Dins eune parucion d'1943 ed *The American Scholar*, Marston dit : « Meume chés files n'voudront pos ète des files tant eq nos arkétipes feuminins manqueront d'forche, d'vigueur et pi d'puissanche. Conme ales n'veulette pos ète des files, ales n'veulette pos ète tindes, soumises, pachifiques conme ch' sont chés feumes bones. Chés grindes qualités d'chés feumes ont té méprisées à cose ed leu faiblesse. Ech remède logique ch'est d'créer un parsonnage feuminin aveuc toute l'forche ed Superman pus l'allure d'eune feume bone pi bele. »

À l'créachon dech personnage, l'conmuniqué d'presse préchise : « Wonder Woman o té conchue pèr ch' docteu Marston dins ch' but d'promouvoér ach sein del jonesse un modèle d'féminité forte, libe et pi courageuse, pour luter conte l'idée eq chés feumes sont inférieures à chés onmes et pi pour inspirer à chés jones files l'confianche in ales pi l'russite dins chés sports, chés activités et pi chés métiers monopolisés pèr chés onmes ».

## Évolucion dech parsonnage

### Ed 1940 à 1947
In déchimbe 1941, Wonder Woman foait ses débuts dins ch' numéro 8 ed *All-Star Comics*. Dins che comics in voét Steve Trevor, pilote ed l'armée améritchaine, s'écraser dseur Paradise Island. Il est ércueulli pèr Diana, l' « file » del reinne Hippolyte qui dirige chole ile dousqu' s' sont réfugiées chés Amazones apré leu défoaite fache à Hercule. Diana ch'est in réalité eune file créèe à partir d'argile pi à laquelle chés dius ont donné l'vie. Steve Trevor est obligé d'quitter l'ile moais il est accompagné pèr Diana qui l'emmène dins sin avion invisibe. Diana o pour mission d'aider chés Étots-Unis, présintés conme l' « dernière chitadelle del démocracie ». Al prind l'idintité ed Diana Prince, dvint l'secrétaire ed Steve Trevor pi comminche à combatte ch' crime.

Ses avintures sont insuite racontées dins ch' prumier numéro ed *Sensation Comics* (jinvier 1942). Sis moés pus tard (étè 1942), al obtint un tite à sin nom, foaisant d'al l' prumière super-héroïne à avoér sin prope *comic book*.

In 1943, Marston qui o dech mal à tnir ch' ritme soutnu d'écriture imposé pèr ch' comic book, et pi ch' comic strip demande à eune d'ses étudiantes, Joye Hummel, ed l'aider. Al accepte, moais sin nom n'aparoait jamoais. Ch'est seulemint in 1947, à l' mort ed Marston, eq sin travail est erconnu pi qu'al dvint scénarisse à part intière del série. Ch'est durint ches innées eq sont posées chés fondacions dech parsonnage qui serviront pindant chés quarante innées suivantes. Ech dessinateu H. G. Peter li donne eune allure feuminine assez simpe moais bin idintifiabe, qui contrasse aveuc chés autes super-héros ed l'époque.

Armée d'ses brachelets à l'épreuve d'chés bales, d'sin lasso magique, et pi forte d'sin introainemint d'amazone, Wonder Woman ch'est l'arkétipe del feume parfoaite dins l'ésprit ed Marston. Al est bele, intérliginte, forte, moais o néanmoins un coté dous. À chole époque, ses pouvoérs provenoétte ed s' « conchintracion d'amazone », pos d'un cadiau d'chés dius.

Ech « lasso magique » ed Wonder Woman est cinsé avoér té forgé del chinture magique d'Aphrodite qui fut léguée à Hippolyte (l'mère ed Wonder Woman) pèr l' déesse. Afin d'foaire ch' lasso, ech diu Héphaïstos imprunta l' chinture dseur l'Olympe, in ertiro chés loyens pi s'in servit pour créer ch' lasso. Il est incassabe, infinimint éstinsibe et pi o ch' pouvoér d'foaire obéir cheus qui in sont incerclés, et pi pus particulièremint d'leu foaire dire chele vérité.

Diana Trevor, chele mère dech parsonnage Steve Trevor, est mimbe dech Women Airforce Service Pilots. Al s'étoait accidintellemint écrasée dseur l'ile mitique d'Themyscira, lorse d'eune mission dins chés innées 1940. Al fut alorse interrée aveuc tous chés honneurs pèr chés Amazones, qui furette émues pèr sin sacrifice. Ech nom dech parsonnage princhipal del série, « Princhesse Diana », « Diana Prince » o « Wonder Woman », est tiré d'chelui ed chole feume pilote, inchi eq sin costume, fabriqué à partir ed l'uniforme del pilote eq chés Amazones vénérèrette.

Wonder Woman étoait aidée pèr chés « Holliday Girls », aveuc l'gourmande Etta Candy à leu tète. Etta fut l'seule dech groupe à prinde eune réelle importance. Al est l'un d'chés parsonnages chés pus durabes del série.

Des dessins ed feumes ligotées pèr des onmes illustrèrette occasionnellemint chés couvertures ed *Sensation Comics* pi *Wonder Woman* d'1942 à 1947. Dins l' no 3 ed Wonder Woman, ch'est l' super-héroïne al-meume qui prind ch' dessus, ligote des feumes, pi, dins eune schène mémorabe, chés habille ed fourrures pis chés chasse dins l' foret, pour finalemint chés attacher pi chés ésposer dseur un platiau. Ches subtils dsous-intindus érotiques dins chés albums ont té ermarqués pèr chés historiens del binde à dessin, qui ont débatu pour savoér s'il s'agissoait d'eune fachon pour Marston d'ésposer ses propes fantasmes (chertaines biografies prétindette qu'il auroait té adepte dech bondage) o s'il s'agissoait d'un moéyin (conscient o pos) d'attirer chés jonnes lecteus.

Durint chole période, Wonder Woman érjoint l' *Justice Society of America*, chele prumière équipe ed super-héros, dins l'ervue *All-Star Comics*. Moais, l'époque étint che qu'al étoait, Wonder Woman, bin eq l'un d'chés mimbes chés pus puissants dech groupe, est erléguée ach rang ed secrétaire.

Wonder Woman n'arrête pos simplemint chés criminels, moais veut chés réformer. Il y o, pré ed *Paradise Island*, eune tiote ile lonmée *Transformation Island*, dseur laquelle s'trouve un chintre ed réhabilitacion. Chele « soumission pèr l'anmour » est in éfet un d'chés tèmes importants ed Wonder Woman, meume s'il fut parfoés parodié, chés criminels s'rindant à l'bele héroïne pour profiter d'es compagnie.

Al est d'abord dessinée pèr Harry G. Peter, pi sin visache prind chés troaits del Prumière danme Eleanor Roosevelt, ed l'acteuse Betty Grable et pi del militante Margaret Sanger ; al invoque notammint l' « Grinde Héra », l' « Souffrante Sappho ». Début 1942, un sondage est publié dins *All Star Comics*, interrogeant chés lecteus pour savoér si Wonder Woman, meume si al est eune feume, peut erjoinde chele Ligue d'chés justichiers ; ech oui l'importe largemint. Al in est l'seule feume, pi ch' dessinateu Gardner Fox l'foait dvenir secrétaire del sochiété. Dins un épisode figurant l'intrée d'chés héros dins l'djérre, Wonder Woman est présintée conme restant à chés Étots-Unis pour réponde ach courrier d'chés lecteus, che qui irrite sin créateu William Moulton Marston. In 1943, il dessine un épisode dousqu'al dvint présidinte d'chés Étots-Unis. Apré 1947 et pi l' mort ed Marston, dins un conteste dousqu' chés feumes laissette pour biaucoup leu plache à chés soldats rintrés dech front, l'héroïne sort d'che coté feuminisse pour juer des roles, hors sin coté héroïne, d'baby-sitter, d'mannekin o d'acteuse.

### Ed 1947 à 1958
In 1947, Robert Kanigher erprind ch' parsonnage l'pus souvint illustré pèr H. G. Peter. Chelui-chi est parfoés rimplaché pèr Irwin Hasen o Irv Novick. Chele série perd un peu d'sin lustre d'antan : moins feuminine, Wonder Woman s'affirme in tant qu'héroïne améritchaine. H. G. Peter continua dousqu'ach numéro 97. Peter pi Marston manquette à cheus qui ont vécu chole ache d'or d'chés comics books.

Dins chés dernières histoères, chés capachitès ed Wonder Woman s'accroéssette. Ses boucles d'oreilles li offrette l'possibilité d'respirer dins l'espache, l'origine d'sin avion invisibe (à l'origine un avion à hélices, un P-40 Warhawk o un P-51 Mustang, moais dvenu, afin d'suive l'évolucion teknologike, un avion à réaccion) est éspliquée, s'tiare dvint un boomerang indestructibe et pi ses brachelets li permettette d'conmuniquer aveuc *Paradise Island*.

Ches modificacions n'influèrette pos dseur l'audyinche del série, contrèremint à l'crise qui aloait suive.

### Fin ed l'ache d'or pi innées 1960

In 1954, ech docteu Fredric Wertham foait paroaite sin live *[[Seduction of the Innocent]]*, dins lequel il éspose sin point d'vue inti-comics. Chole publicacion marque pour biaucoup l'fin ed l'ache d'or d'chés comics. Pour foaire fache à chés critiques, chés éditeus créette l' Comics Code Authority, d'foait un organisme ed cinsure. Dins ch' cade ed l'applicacion d'che code, chole diminsion feuminisse ed Wonder Woman est mise intre parintèses.

Wonder Woman connoait d'nombeus canjemints à partir dech mitan d'chés innées 1950 et pi pindant chés innées 1960. Sin origine est réécrite, attribuant ses pouvoérs à eune combinaison ed dons foaits pèr des divinités grèkes pi romainnes.

Dins chés innées 1960, ech scénarisse Robert Kanigher décide d'appliquer eune formule déjà testée dseur *[[Superman]]* dsous l'direccion ed Mort Weisinger, à savoér s'pincher dseur l'jonesse dech protagonisse. À l'instar ed Superboy, l' binde à dessin évoque chés péripéties del jonne Diana, dite Wonder Girl. Ech scénarisse poursuit dins chole veine in mettant in schène « Wonder Tot », autemint dit Wonder Woman infant. Dsous ch' nom ed « Wonder Queen », chele reinne Hippolyte s'joint à chés avintures d'es file.

Ech scénarisse Bob Haney qui n'o sins doute pos compris eq Wonder Girl n'étoait pos un parsonnage séparé, inclut chole dernière dins l'équipe d'chés Teen Titans, aveuc Robin, Kid Flash, pi Speedy. Queques innées pus tard, in donne eune origine séparée à Wonder Girl, foaisant d'al eune orfeline sauvée pèr Wonder Woman.

## Aute
Wonder Woman est élue ambassadrice ofichiele d'chés Nacions unies l' 21 d'octobe 2016, dins ch' cade del campanne in faveur ed l'émancipacion des feumes à destinacion des femmes pi ptites files. Moais s'mission, qui dvoait durer dousqu'in 2017, s'achève pus tôt eq prévu l' 16 ed déchimbe, apré un chertain nombe d'polémiques. In accuse pèr eximpe Wonder Woman d'véhiculer, à travers sin fisique et pi s'tenue, des standards d'biauté irréalisses. Chertains ont auchi regretté l'nominacion d'un parsonnage fictif, alorse eq d'autes feumes réelles auroétte pu ète choésies.

## Notes pi référinches


## Loïens intarnètes

* **<small>(en)</small>** Chite ofichiel

* Ersource erlative à chele litérature : The Encyclopedia of Science Fiction 
* Ersource erlative à l'binde à dessin : Comic Vine 
* Ersource erlative à chés biaus-arts : British Museum 
* Ersource erlative à l'audiovisuel : France 24 
* Notice dins un dictionnaire o eune inciclopédie généralisse : *[https://www.britannica.com/topic/Wonder-Woman Britannica]* 
* **<small>(en)</small>** Wonder Woman dseur l' *Comic Book Database*